

|  |  |
| --- | --- |
| **ДО**  **ЗАМЕСТНИК-МИНИСТЪРА НА ЗЕМЕДЕЛИЕТО И ХРАНИТЕ И РЪКОВОДИТЕЛ НА УПРАВЛЯВАЩИЯ ОРГАН НА ПРОГРАМА ЗА РАЗВИТИЕ НА СЕЛСКИТЕ РАЙОНИ 2014-2020 Г.**  **Г-ЖА ТАНЯ ГЕОРГИЕВА** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение на Насоки за кандидатстване по процедура № BG06RDNP001-4.016 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 – 2020 г.* |

**УВАЖАЕМA ГОСПОЖО ЗАМЕСТНИК-МИНИСТЪР,**

Със Заповед № РД09-598 от 18.05.2022 г. на ръководителя на Управляващия орган на Програма за развитие на селските райони 2014-2020 г. е обявен прием и са утвърдени Насоки за кандидатстване по процедура № BG06RDNP001-4.016 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г. Заповедта е изменена със Заповед № РД09-1148 от 07.11.2023 г. на заместник-министъра на земеделието и храните, с която бюджетът на процедурата е увеличен.

В чл. 63 от Регламент (ЕС) № 1305/2013 на Европейския парламент и на Съвета от 17 декември 2013 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета е предвидено, че авансовите плащания по Програма развитие на селските райони за периода 2014-2020 г. се подчиняват на условието за предоставяне на банкова гаранция или еквивалентна гаранция, съответстваща на 100 % от размера на авансовото плащане. По отношение на публичноправните бенефициери, авансовите суми се изплащат на общини, регионални органи и техни сдружения, както и на публичноправни субекти.

В параграф 2 на чл. 63 е посочено, че инструмент, предоставен като гаранция от публичноправен орган, се счита за еквивалентен на гаранцията, посочена в първата алинея, при условие че органът се задължава да плати сумата, покрита от тази гаранция, ако не се установи право за получаване на изплатения аванс.

През последните години страната преминава през различни кризи, които създават затруднения на бенефициентите за изпълнение на одобрени проекти по ПРСР 2014-2020 г., в тази връзка беше публикуван за обществено обсъждане проект на Наредба за допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции, включващ изменение на Наредба № 4 от 30 май 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители (обн., ДВ, бр. 48 от 2018 г.). С представеното изменение в Наредба № 4 от 2018 г. се разширява кръгът на допустимите обезпечения за предоставяне на авансово плащане на публични предприятия за проекти, финансирани от Програма за развитие на селските райони за периода 2014 – 2020 г. (ПРСР 2014 – 2020 г.). Общественото обсъждане приключи на 10 ноември 2023 г. В периода на обществено обсъждане не са постъпили бележки и предложения по отношение измененията в Наредба № 4 от 2018 г.

Предвид гореизложеното, е подготвен проект на заповед за изменение на Заповед № РД09-598 от 18.05.2022 г. на заместник-министъра на земеделието и ръководител на Управляващия орган на Програма за развитие на селските райони ПРСР 2014 – 2020 г., с която се предлага промяна в Насоките за кандидатстване, съгласно която се предвижда получаване на авансово плащане след представяне на запис на заповед като обезпечение.

Проектът на заповед за изменение на Заповед № РД09-598/18.05.2022 г., изменена със Заповед № РД09-1148 от 07.11.2023 г. и проект на доклад на заместник-министъра на земеделието и храните, съдържащ мотивите за издаване на заповедта бяха публикувани на електронната страница на Министерството на земеделието и храните и в ИСУН 2020за писмени възражения и предложения в съответствие с чл. 26, ал. 4 от ЗУСЕФСУ. С цел своевременно осигуряване на възможност за получаване на авансово плащане и стартиране изпълнение на проектните предложения, процедурата по обществено обсъждане на проекта на заповед се провежда паралелно с процеса по обнародване на наредбата. Разширяването на възможностите за заявяване на авансови плащания през 2023 г. ще ускори процеса по усвояване на средствата от Европейския земеделски фонд за развитие на селските райони и ще допринесе за намаляване на риска от автоматично отчисляване на средства по правилото N+3, определено в чл. 38 от Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета.

**УВАЖАЕМA ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 9, ал. 5 и чл. 26, ал. 1 от ЗУСЕФСУ предлагам да издадете заповед за изменение на Заповед № РД09-598 от 18.05.2022 г, изменена със Заповед № РД09-1148 от 07.11.2023 г., с която са утвърдени Насоки за кандидатстване по процедура чрез подбор на проектни предложения № BG06RDNP001-4.016 по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014-2020 година.

С уважение,

